M.İsmayılov deyib ki, Belarus ilə Azərbaycan arasında dinamik inkişaf edən elmi-texniki tərəfdaşlıq İKT sahəsində birgə layihələrin həyata keçirilməsi üçün ölkələrimiz qarşısında açılan bitib-tükənməz imkanlardan və uzunmüddətli perspektivlərdən inamla danışmağa imkan verir. Onun sözlərinə görə, bu sahədə intensiv qarşılıqlı fəaliyyət ölkələrimizin potensialının güclənməsinə, habelə qabaqcıl texnologiya və innovasiyaların tətbiqinə yol açır.
Belarusun rabitə naziri Sergey Popkovun başçılığı ilə həmin nazirliyin nümayəndə heyətinin bu ilin martında Azərbaycana səfər etdiyini vurğulayan M.İsmayılov qeyd edib ki, bu görüş çərçivəsində bir sıra sənədlər imzalanıb. "Elektron təhlükəsizlik, informasiyalaşdırma, yüksək texnologiyalar parklarının yaradılması kimi əməkdaşlıq istiqamətləri seçilib. Üçüncü Belarus-Azərbaycan biznes-forumunun keçirilməsi məsələsi də müzakirə edilib ki, bu da az əhəmiyyət daşımır, çünki informasiya-kommunikasiya texnologiyaları sahəsində ikinci Belarus-Azərbaycan biznes-forumu dövlətlərarası münasibətlərin daha da genişlənməsi platformasına çevrilib".
Məlumat üçün bildirək ki, 2015-ci il aprelin 22-dən 25-dək Minskdə telekommunikasiyalar, informasiya və bank texnologiyaları üzrə "TİBO-2015" XXII Beynəlxalq ixtisaslaşdırılmış forumu, o cümlədən "TİBO – 2015" XXII Beynəlxalq ixtisaslaşdırılmış sərgisi və informasiya cəmiyyəti texnologiyaları üzrə XXII Belarus konqresi keçirilir.